Журналистлар мәктәбе уздык

	Яратып башкарган эшеңнең нәтиҗәсен тою канәгатьләнү хисе уята. Бигрәк тә ниндидер уңышларга ирешү - үзе бер бәйрәмгә әверелә, алга таба да тырышырга, эзләнергә этәргеч бирә. Минем тормышымда да күптән түгел шундый вакыйга булды. 	 Менә инде дүрт елга якын мәктәптә “Яшь журналистлар” түгәрәген җитәклим. “Школа радости” дип исемләнгән газета чыгарып киләбез. Бу уку елында, декрет ялыннан соң эшкә чыккач, әлеге эшкә яңа көч белән алындым. Газетаны яңа дизайнда эшли башладык.

2013 елның ноябрь аенда үзебезнең “Школа радости” дип исемләнгән мәктәп газетасын Санкт-Петербургның дәүләт университетына юлладым. Монда инде 4 ел “Журналистиканың югары мәктәбе” базасында мәктәп балалары өчен үткәрелә торган “Проба пера” дип исемләнгән журналистика, реклама һәм пиар буенча Бөтенроссия конкурсы үткәрелә. Бу конкурста яшь журналистлар көч сынаша, рек­лама һәм пиар проектлар эшли, газеталар чыгара, телерепортажлар әзерли. Конкурс­та барлыгы 48 газета редакциясе катнашып, шуларның 18е генә финал­га чыкты. Нәтиҗәләр буенча безнең газета 8нче урында иде. Алга таба ярышу өчен Санкт-Петербургка чакыру алдым.

Конкурс, чыннан да, бик җитди булып чыкты. Беренчедән, монда Россиянең төрле почмакларыннан 180нән артык талантлы яшь журналист җыелган иде. Липецк, Архангельск, Калининград, Рязань, Кострома кебек шәһәрләрдән тыш, Удмуртия Республикасы, Коми Республикасы, хәтта Төркиядән дә катнашучылар бар иде. Татарстаннан, бездән кала, Әлмәт кызы бар иде. Ачылу тантанасында катнашучыларны Институт директоры Анатолий Пую, конкурсны оештыручылар һәм иганәчеләр сәламләде. 

Шәхси катнашучылар өчен рус теле һәм әдәбиятыннан тестлар, “Антон тут рядом”, “Сочи накануне” фильмнарына рецензия яки эссе язарга тәкъдим ителде. “Реклама һәм пиар-проектлар” номинациясендә катнашучылар өчен “Сөйләшү культурасы” темасына проектлар әзерләү вазифасы йөкләнде. Тележурналистлар әлеге конкурс турында фильм төшерергә тиеш иде. Газета редакцияләре исә төрле һөнәр ияләре өчен өр-яңа газеталар чыгару белән шөгыльләнде. Безгә, мәсәлән, жирәбә буенча ат караучылар һөнәре эләкте. Кемдер аяк кием тегүчеләргә, кемдер урман караучыларга, ә кемдер хәтта мунчада эшләүчеләргә багышланган газета чыгарырга тиеш иде. А3 форматында ике полосадан торган газетаны ярты көн эчендә әзерләү шарты куелды. Газетада мөхәррир сүзе, сорау-җавап, интервью, хроника һәм проблемалы мәкалә булуы мөһим. Шулай ук газетаның концепциясе аерым эшләнергә тиеш. Күпмедер дәрәҗәдә Интернет-ресурслар белән кулланырга мөмкин: терминнар, мәкаль-әйтемнәр, фоторәсемнәр алырга. Ләкин аерым текстлар редколлегия әгъзаларыныкы булырга тиеш.

Балалар биремнәрне үтәгән вакытта, җитәкчеләр өчен семинарлар үткәрелде. Башкаларның газеталары белән танышу, фикер алышу өчен мөмкинлек бирелде. Газеталарның дизайны, версткасы буенча хаталар әйтелде, киңәшләр бирелде. Гомумән, сөйләшү бик файдалы һәм эчтәлекле булды.

Конкурс кысаларында Санкт-Петербургның массакүләм-мәгълүмат чараларына экскурсияләр оештырылды. Төркемнәргә бүленеп, журналистлар “НТВ-Петербург” телеканалына, “РИА-Новости” медиаүзәгенә, “Эхо Москвы в Санкт-Петербурге” радиостанциясенә, “Радио России” телерадиокомпаниясенә һәм “ИТАР-ТАСС”, “БалтИнфо” мәгълүмат агентлыкларына бардылар. Без Россиядәге иң дәрәҗәле һәм өлкән булган “ИТАР-ТАСС” агентлыгына бару бәхетенә ирештек.

Конкурсның икенче көне вакыйгаларга тагын да бай булып чыкты. Иртәдән күренекле шәхесләр белән очраштык. Балет артисты Альберт Галичанин, “НТВ” телеканалы журналисты Роман Герасимов һәм кино актрисасы, депутат Анастасия Мельникова бик кызыклы шәхесләр булып чыктылар. 

Анастасия Мельникова китаплар укырга ярата икән. “12 яшьтән минем белән һәрвакыт “Библия” китабы. Мин әдәби әсәрләр, мемуарлар укырга яратам. Аларда үзең өчен мөһим нәрсәләр табып була. Л.Н. Толстой әсәрләрендә бала тәрбияләү буенча күп кенә сорауларга җавап табам”, - дип сөйләде ул. “Балаңа ялган сөйләргә ярамый. Аның ышанычын акларга кирәк. Мин шәхсән кызым өчен яшим - аңа бүгенге көндә ничек уңайлы, шуны исәпкә алам. Аның теләкләре минем өчен беренче планда”, - диде.

Бу көнне профессиональ журналистлар һәм пиар белгечләре белән мастер-класслар булып узды. Без “РИА-Новости” медиаүзәге җитәкчесе Константин Шолмов үткәргән мастер-класста катнаштык. Ул журналистика тарихы, Росссиядәге журналистиканың үзенчәлекләренә тукталып китте. Яшь журналистларга көн саен язарга, каләм чарларга киңәш бирде. “Спорт белән шөгыльләнгәндә көн дә күнегүләр ясасаң, яхшы формада буласың. Берәр ай диванда аунап ятсаң, аннары эшлисе дә килми. Шулай ук журналистикада да. Көн дә язган кеше остарып бара. Озак вакыт язмый тору исә кире нәтиҗәләргә китерә”, - диде К. Шолмов. 

Мастер-класстан соң, тантаналы рәвештә нәтиҗәләр игълан ителде, конкурста җиңүчеләргә бүләкләр тапшырылды. Безнең команда Иван Тришин (6 нчы сыйныф), Маргарита Волкова (5нче сыйныф) “Иң яхшы газета” номинациясендә III урын яулады. Шундый дәрәҗәле конкурста эшебезне бәяләүләре горурлык хисе уятты. Өстәвенә, бу конкурста катнашып, үзебезне генә түгел, мәктәпне һәм шәһәребезне дә күрсәтү безгә зур җаваплылык өстәде. Шулай итеп, барлык киңәшләрне мыекка чорнап, тәҗрибә туплап, без Казанга юл тоттык.  
	Ләйсән ФӘЙЗУЛЛИНА	
Яңарыш

	№   |  	


